የግድቡን ግንባታ የሚያስቆም አንዳችም የመርህ ስምምነት የለም – አቶ ሞቱማ መቃሳ
-በታላቁ ህዳሴ ግድብ ዙሪያ ከሚካሄዱ ጥናቶች ጋር በተያያዘ የግድቡን ግንባታ ሊያስቆም የሚችል አንዳችም የመርህ ስምምነት እንዳልተደረገ የውሃ፣ መስኖና ኤሌክትሪክ ሚኒስቴር አስታወቀ፡፡ሚኒስቴሩ ዛሬ በፅህፈት ቤቱ በሰጠው መግለጫ የሶስቱ አገራት የውሃና የውጭ ጉዳይ ሚኒስትሮች በቅርቡ በሱዳን ካርቱም ባደረጉት ስብሰባ በግድቡ ዙሪያ የሚካሄደው ጥናት በፍጥነት እንዲከናወን መግባባት ላይ መድረሳቸውን ሚኒስትሩ አቶ ሞቱማ መቃሳ ገልጸዋል፡፡የግድቡ ግንባታ ከጥናቱ ጋር የሚያያዝ ባለመሆኑም ግንባታው ተጠናክሮ እንደሚቀጥል አስታውቀዋል፡፡አገራቱ ከታህሳስ 16 እስከ 18 ቀን 2008 ዓ.ም በካርቱም ያካሄዱት ስብሰባ የግድቡን ግንባታ የሚመለከት ሳይሆን ዓለም ዓቀፍ አማካሪዎች በፍጥነት ወደ ሥራ እንዲገቡ መግባባት ላይ የተደረሰ እንደሆነም ሚኒስትሩ አስረድተዋል፡፡በመሆኑም ሶስቱ አገራት ባለፈው ዓመት መጋቢት ወር በፈረሙት የመርህ ደረጃ ስምምነት መሠረት ጥናቱን እንዲያካሂዱ ከተመረጡት ዓለም ዓቀፍ አማካሪዎች አንዱ የሆነው ዴልታሬስ የተባለው ኩባንያ ኃላፊነቱን ባለመወጣቱ ምክንያት በሌላ ድርጅት እንዲተካ ስምምነት ላይ ተደርሷል፡፡ከዚህ በተጨማሪ ግብፅ የውሃ መልቀቂያ ቀዳዳዎቹ አራት እንዲሆኑ ሃሳብ ማቅረቧን ሚኒስትሩ አስታውሰው ኢትዮጵያ ሁለት ቀዳዳዎች በቂ መሆናቸውን ማብራሪያ መስጠቷን አስታውቀዋል፡፡ይህም ሆኖ የሶስቱ አገራት የቴክኒክ ባለሙያዎች ተገናኝተው እንዲመክሩበት በተወሰነው መሰረት የባለሙያዎቹ ሪፖርት ለቀጣዩ የሚኒስትሮች ስብሰባ ይቀርባል ብለዋል፡፡በአገራት መካከል ትብብሩ እንዲጎለብትና መተማመን እንዲኖር በተደረገው ውይይትም የሱዳንና የግብፅ ሚኒስትሮች፤የፓርላማ፣የመገናኛ ብዙኃንና የፐብሊክ ዲፕሎማሲ አባላት ታላቁን የህዳሴ ግድብ እንዲጎበኙ መጋበዛቸውን ገልፀዋል፡፡ከግድቡ ጋር በተያያዘ የሚካሄደው ጥናት ቶሎ እንዲጠናቀቅ ሶስቱም አገራት የበኩላቸውን ጥረት እንዲያደርጉ የጋራ አቋም መያዙንም ሚኒስትሩ ጨምረው ገልፀዋል፡፡ ለአማካሪዎቹ  የሚከፈለው ክፍያም በሶስቱ አገራት እኩል ይሸፈናል፡፡ ግድቡ ለጋራ ተጠቃሚነት እንደሚያገለግል በሁሉም አገራት ትኩረት መሠጠቱ ቀጣዩ ሂደት በመግባባት መንፈስ ለውጤት ይበቃል የሚል እምነት አላቸው፡፡አንዳንድ በተለይም የግብፅ መገናኛ ብዙኃን ከግድቡ ጋር በተያያዘ የሚያወጡት መረጃ ሚዛናዊነት የጎደለው መሆኑም ተመልክቷል፡፡ታላቁ የህዳሴ ግድብ አጠቃላይ ግንባታ 50 በመቶ መድረሱን ዋልታ ዘግቧል፡፡